Poročila, 5.2.2010


Naslov: Obisk vlade v Beli Krajini
Napoved za voditelja:

Slovenska vlada se danes mudi na obisku v kočevsko-ribniški regiji in v Beli krajini. Premier Borut Pahor in njegovi ministri so obiskali več podjetij in se srečali s predstavniki občin, kjer so seznanili s težavami, ki pestijo ti dve manj razviti regiji, ki jih tare gospodarska in siceršnja nerazvitost, slabe prometne in energetske povezave ter vse večja brezposelnost. Pravkar v Semiču poteka okrogla miza, na kateri bodo soočili svoja mnenja in poglede predstavniki belokranjskega gospodarstva, župani, poslanci in drugi, ki jim ni vseeno, kaj se dogaja na jugu Slovenije.

T- Iz Semiča GORAN ROVAN /

X- Snemalec in montažer Jože Grajžl /

Belokranjci že več let opozarjajo na svojo nerazvitost, zapostavljenost, brezposelnost in slabo razvito prometno in energetsko infrastrukturo, ki se kaže tudi v odrezanosti od preostale Slovenije. Zato so belokranjski župani že lani na predsednika vlade naslovili pismo, da Belo Krajino obravnavajo podobno kot Pomurje.
T- MATEJ LAHOVNIK /
X- minister za gospodarstvo RS /

Je pa treba vedet, da se je vlada odločila, da bo to uredila s sistemskim zakonom o skladnem regionalnem razvoju, znotraj katerega bo vzpostavila pogoje za hitrejši razvoj demografsko bolj ogroženih področij in da smo se odločili, da ni smiselno za vsako regijo delat poseben zakon.
Tudi gospodarstveniki ugotavljajo, da bi država nerazvita področja morala obravnati drugače kot druge predele Slovenije.
T- DUŠAN ŠEŠOK /
X- predsednik uprave Iskra d.d. /
Vemo, da je delovno mesto v ruralnem delu, kakršna je Bela Krajina, veliko več vredno kot na primer v Ljubljani. V Ljubljani še danes včasih težko dobimo delavca, tu pa vidimo, kakšna je brezposelnost.
Belokranci seveda veliko pričakujejo od današnjega obiska vlade. In na kaj so njene predstavnike še posebej opozorili?
T- JANKO BUKOVEC /
X- župan občine Semič /

Da dejansko nimamo cestne povezane, da nimamo zaposlitev, da naša 15% brezposelnost je daleč nad slovenskim povprečjem, da naše prehrambene, torej finančne zmogljivosti so na kraju, občine infrastrukturo gradimo, ne moremo pa delat cest, ne moremo delat tovarn, enostavno naše industrijske cone so prazne.
V Beli Krajini zato ponujajo prostor v obrtnih conah marsikje celo zastonj, vendar se naložbeniki kljub temu ne odločajo, da bi tam postavljali proizvodne prostore in odpirali nova delovna mesta.

